O‘ZBEKISTON REcPUBLIKASI KOMMUNAL XIZMAT KO‘RSATISh VAZIRLIGINI TAShKIL ETISh VA UNING FAOLIYATI MASALALARI TO‘G‘RISIDA

“O‘zbekiston Respublikasida kommunal xizmat ko‘rsatishni boshqarishni takomillashtirish to‘g‘risida”gi Farmonga muvofiq Vazirlar Mahkamasi qaror qiladi:
 1. “O‘zsuvoqova”, “O‘zta’mirqurilish”, “O‘zissiqlikmanbai” “O‘zbekgaz” respublika ishlab chiqarish birlashmalari va viloyatlar uy-joy-kommunal xo‘jalikning ishlab chiqarish birlashmalari tugatilsin.
 O‘zbekiston Respublikasi Kommunal xizmat ko‘rsatish vazirligiga bevosita bo‘ysunuvchi korxonalar va tashkilotlarning ro‘yxati 1-ilovaga* muvofiq tasdiqlansin. Vazirlik 3 oy muddatda mazkur ilovada qayd etib o‘tilgan korxonalar va tashkilotlarning bir qismini tegishli hududiy kommunal-foydalanish birlashmalari bo‘ysunishiga berishni ko‘rib chiqsin va bersin.
 2. Quyidagi hududiy kommunal-foydalanish birlashmalari tashkil etilsin: 
 viloyatlarda — mahalliy bo‘ysunishdagi uy-joy-kommunal xo‘jaligi korxonalari va tashkilotlari, tugatilayotgan “O‘zsuvoqova”, “O‘zta’mirlashqurilish”, “O‘zissiqlikmanbai” va “O‘zbekgaz” respublika ishlab chiqarish birlashmalarining viloyat bo‘linmalari negizida, bevosita O‘zbekiston Respublikasi Kommunal xizmat ko‘rsatish vazirligi bo‘ysunishida qoluvchi viloyatlararo va respublika ahamiyatiga ega bo‘lgan korxonalar bundan mustasno;
 Toshkent shahrida — Toshkent shahar hokimligi uy-joy-kommunal xo‘jaligi korxonalari va tashkilotlari negizida, uning tarkibiga “O‘zbekgaz” ishlab chiqarish birlashmasining “Toshgaz” gaz xo‘jaligidan foydalanish boshqarmasini bergan holda;
 shaharlarda va tumanlarda — shahar (tuman) kommunal-foydalanish boshqarmalari.
 3. Viloyat (Toshkent shahri) hududiy kommunal-foydalanish birlashmasining va shahar (tuman) kommunal-foydalanish boshqarmasining namunaviy tuzilmalari 2, 3-ilovalarga* muvofiq tasdiqlansin. 
 4. Belgilab qo‘yilsinki:
 viloyatlar va Toshkent shahar hududiy kommunal-foydalanish birlashmalari O‘zbekiston Respublikasi Kommunal xizmat ko‘rsatish vazirligi hamda tegishli viloyat va Toshkent shahar hokimligi, shahar (tuman) kommunal-foydalanish boshqarmalari esa —hududiy birlashma va shahar (tuman) hokimligi qaramog‘ida bo‘ladilar;
 viloyatlar, Toshkent shahrining hududiy birlashmalari boshliqlari lavozimlariga ko‘ra viloyatlar, Toshkent shahar hokimining o‘rinbosarlari hisoblanadilar.
 5. Qopaqalpog‘iston Respublikasi Vazirlar Kengashiga respublikada kommunal xizmat ko‘rsatishni boshqarishning ana shunday tuzilmasini qabul qilish tavsiya etilsin.
 6. “O‘zuyjoykommunkomplekt” ishlab chiqarish birlashmasi “O‘zkommunmashkomplekt” respublika birlashmasiga aylantirilsin, Angren tajriba-mexanika zavodi, “Farg‘onagazapparat” zavodi, “O‘zbekgazavtematika” ishlab chiqarish birlashmasi va “Sharq” brokerlik idorasi uning tarkibiga berilsin.
 7. O‘zbekiston Respublikasi Kommunal xizmat ko‘rsatish vazirligi tarkibiga kiruvchi birlashmalar, korxonalar va tashkilotlar ro‘yxati 4-ilovaga* muvofiq tasdiqlansin.
 8. Belgilab qo‘yilsinki, O‘zbekiston Respublikasi Kommunal xizmat ko‘rsatish vazirligi: 
 aholiga kommunal xizmat ko‘rsatishni hududiy kommunal-foydalanish birlashmalari orqali shartnoma asosida amalga oshiradi; 
 tarmoqni rivojlantirish uchun markazlashtirilgan tartibda ajratiladigan valyuta mablag‘larining, sarmoya mablag‘larining, moddiy texnika resurslari va davlat ehtiyojlari uchun mahsulotlarga kvotalarning fond egasi hisoblanadi;
 vazirlikka bevosita bo‘ysunuvchi hududiy kommunal-foydalanish birlashmalari va korxonalari hamda tashkilotlarining daromadlaridan ajratmalar hisobiga umumtarmoq dasturlarini mablag‘ bilan ta’minlash, vazirlik apparatini saqlash va boshqa xarajatlar uchun kommunal xizmat ko‘rsatishni barqarorlashtirish va rivojlantirishning yagona jamg‘armasini tashkil etadi;
 o‘z vakolati doirasida respublika hududida barcha vazirliklar, davlat qo‘mitalari, konsernlar, idoralar, Qoraqalpog‘iston Respublikasi Vazirlar Kengashi, hokimliklar, birlashmalar, korxonalar, muassasalar, tashkilotlar va respublika fuqarolari uchun majburiy bo‘lgan kommunal xo‘jalik obyektlaridan foydalanish va ularning saqlanishini ta’minlash sohasida normativ hujjatlarni ishlab chiqadi.
 9. “O‘zistiqbolstat” davlat qo‘mitasi, O‘zbekiston Respublikasi Moliya vazirligi 1994-yildan boshlab:
 Kommunal xizmat ko‘rsatish vazirligi xo‘jaliklararo suv quvurlarini rivojlantirishga va ularni qurishga hamda respublika ahamiyatiga ega bo‘lgan obyektlarga;
 Qoraqalpog‘iston Respublikasi Vazirlar Kengashiga, viloyatlar va Toshkent shahar hokimliklariga hududlarning o‘zlarining mablag‘lari hisobidan ta’minlashga bosqichma-bosqich o‘tishni hisobga olgan holda obyektlarni rivojlantirishga va tumanlararo, tuman ichki magistral tarqatuvchi tarmoqlar qurilishiga, suv, gaz, issiqlik ta’minoti va kanalizatsiya obyektlariga belgilangan tartibda markazlashtirilgan sarmoya mablag‘lari limitini ajratishni nazarda tutsinlar. 
 10. O‘zbekiston Respublikasi Moliya vazirligi O‘zbekiston Respublikasi Kommunal xizmat ko‘rsatish vazirligi bilan birgalikda 1994-yil 1-yanvargacha kommunal tarmoqning asosiy moliyaviy ko‘rsatkichlari tizimini ishlab chiqsin.
 11. “O‘zshartnomasavdo” va boshqa ixtisoslashtirilgan ta’minot-sotish tashkilotlari kommunal xo‘jaligini kapital qurilish, qayta qurish, asosli tuzatish va obyektlardan foydalanish uchun ishlab chiqarish-texnika mahsulotlarning zarur turlari bilan ustuvor tartibda davlat ehtiyojlari darajasida ta’minlashni amalga oshirsinlar. 
 12. O‘zbekiston Respublikasi Kommunal xizmat ko‘rsatish vazirligi markaziy apparatining tuzilmasi 5-ilovaga* muvofiq va uning xodimlari soni — 130 nafardan iborat etib (xizmat ko‘rsatuvchi xodimlarsiz) tasdiqlansin.
 Kommunal xizmat ko‘rsatish vazirligiga vazirning 4 nafar o‘rinbosariga, shu jumladan, bir nafar birinchi o‘rinbosariga hamda shaxsiy tarkibi Vazirlar Mahkamasi tomonidan tasdiqlanadigan 9 kishidan iborat hay’atga ega bo‘lishga ruxsat berilsin.
 13. O‘zbekiston Respublikasi Kommunal xizmat ko‘rsatish vazirligi ikki hafta muddatda:
 hududiy kommunal-foydalanish birlashmasi va shahar (tuman) kommunal-foydalanish boshqarmasi to‘g‘risidagi namunaviy nizomlarni ishlab chiqsin;
 vazirlikning yangi vazifalari va faoliyati yo‘nalishlarini hisobga olgan holda O‘zbekiston Respublikasi Kommunal xizmat ko‘rsatish vazirligi to‘g‘risidagi Nizom loyihasini Vazirlar Mahkamasiga kiritsin. 
 14. O‘zbekiston SSR Ministrlar Sovetining 1988-yil 30-avgustdagi 308-son qarori o‘z kuchini yo‘qotgan deb hisoblansin.
 15. Mazkur qapopning bajarilishini nazorat qilish Bosh vazirning o‘rinbosari o‘rtoq K. N. To‘laganov zimmasiga yuklatilsin. Qarorning qanday bajarilayotganligi 1993-yil oktyabr oyida ko‘rib chiqilsin.